# ANEXA I

# GHIDUL SOLICITANȚILOR

pentru acordarea sprijinului financiar de la bugetul local structurilor sportive de drept privat, altele decât federațiile sportive naționale, cu personalitate juridică, română din Municipiul Târgu Mureș, care inițiază și organizează programe și acțiuni sportive de utilitate publică

Termenii şi expresiile enumerate mai jos au următoarea semnificaţie:

a) **autoritate finanţatoare** - autoritate publică centrală sau locală care acordă o finanţare pentru proiecte/programe sportive, în condiţiile legii;

b) **beneficiar** - solicitantul căruia i se atribuie contractul de finanţare în urma aplicării procedurii selecţiei publice de proiecte de finanţare a programelor sportive;

c) **activitate generatoare de profit** - activitate care produce profit în mod direct pentru o persoană fizică sau juridică;

d) **cheltuieli eligibile** - cheltuieli care pot fi luate în considerare pentru finanţare în cadrul unui proiect/program sportiv;

e) **contract de finanţare** - contract încheiat, în condiţiile legii, între o autoritate publică, denumită în continuare autoritate finanţatoare, şi un beneficiar structură sportivă de drept public sau de drept privat cu personalitate juridică sau alte instituţii şi organizaţii conform legislaţiei în vigoare;

f) **contract de activitate sportivă** - contract încheiat, în condiţiile legii, între structura sportivă şi o persoană fizică independentă (PIF) care poate fi: sportiv, antrenor, kinetoterapeut, maseur, doctor sportiv, asistent medical sportiv, manager sportiv, director tehnic, statistician, operator video, organizator de competiţii, personal auxiliar, alte persoane care contribuie la realizarea acţiunilor sportive dintr-un program sportiv de utilitate publică;

g) **structură sportivă** - structură sportivă cu personalitate juridică, de drept public sau privat, deţinătoare a certificatului de identitate sportivă, căruia i-a fost atribuit un număr de înregistrare în Registrul sportiv;

h) **unitate de învăţământ** - unitate de învăţământ cu personalitate juridică care are înfiinţată, în condiţiile legii, o asociaţie sportivă şcolară fără personalitate juridică, deţinătoare a certificatului de identitate sportivă, căruia i-a fost atribuit un număr de înregistrare în Registrul sportiv şi care solicită finanţarea unui proiect/program sportiv, în condiţiile legii;

i) **instituţie de învăţământ** - instituţie de învăţământ superior cu personalitate juridică, care are înfiinţată, în condiţiile legii, o asociaţie sportivă universitară fără personalitate juridică, deţinătoare a certificatului de identitate sportivă, căruia i-a fost atribuit un număr de înregistrare în Registrul sportiv, care solicită finanţarea unui proiect/program sportiv, în condiţiile legii;

j) **finanţare** - alocare financiară din fonduri publice pentru implementarea proiectelor/programelor sportive iniţiate de către structurile sportive, unităţile şi instituţiile de învăţământ pentru asociaţiile sportive şcolare şi universitare, alte organizaţii şi instituţii pentru proiecte şi programe sportive, aşa cum sunt enumerate la art. 18^1 alin. (2) din Legea educaţiei fizice şi sportului nr. 69/2000, cu modificările şi completările ulterioare, de către autorităţile deliberative, în conformitate cu prevederile OUG nr. 57/2019 privind Codul administrativ, cu modificările şi completările ulterioare, ale Legii nr. 69/2000, cu modificările şi completările ulterioare, ale dispoziţiilor Ordinului ministrului tineretului şi sportului nr. 664/2018 privind finanţarea din fonduri publice a proiectelor şi programelor sportive (ordin) şi cu celelalte dispoziţii legale în materie pentru programele sportive de utilitate publică, cu modificările și completările ulterioare;

k) **finanţare nerambursabilă** - alocare financiară din fonduri publice pentru materializarea proiectelor/programelor structurilor sportive de drept privat şi ale asociaţiilor pe ramură de sport judeţene şi ale municipiului Bucureşti, în conformitate cu prevederile Legii nr. 350/2005, cu modificările şi completările ulterioare, cu dispoziţiile ordinului nr. 664/2018 şi cu celelalte dispoziţii legale în materie pentru programele sportive de utilitate publică;

l) **fonduri publice** - sume alocate din bugetul autorităţilor centrale sau locale pentru finanţarea proiectelor/programelor sportive, în condiţiile legii;

m) **solicitant** - structură sportivă înfiinţată în condiţiile legislaţiei în vigoare, instituţie sau organizaţie îndreptăţită să solicite finanţarea şi să depună o cerere de finanţare pentru un proiect/program sportiv;

n) **proiect sportiv** - plan sau intenţie de a întreprinde/organiza un complex de activităţi cu caracter sportiv ce vizează testarea, selecţia, iniţierea, pregătirea de sportivi într-o anumită ramură sau disciplină sportivă, eveniment sportiv secvenţial din cadrul unui program/calendar al unei structuri sportive;

o) **program sportiv** - complex de acţiuni care au ca scop comun îndeplinirea unor obiective de performanţă cu caracter sportiv pentru un eveniment sportiv secvenţial sau un sezon competiţional, cu caracter administrativ (de implementare, întreţinere şi modernizare) în cazul programului de dezvoltare a infrastructurii sportive. Categoriile de acţiuni care constituie activitatea sportivă din cadrul unui program sportiv sunt: acţiunile de pregătire sportivă, competiţiile sportive şi alte acţiuni sportive, denumite împreună acţiuni sportive. Categoriile de acţiuni care stau la baza materializării unui program de construire, modernizare, întreţinere de infrastructură sportivă sunt: studiul de fezabilitate, actul de proprietate al terenului şi bazei sportive, dacă este cazul, schiţa cadastrală, procesul-verbal de predare/primire, dacă este cazul, devizul, caietul de sarcini, proiectul arhitectural, avizele şi autorizaţiile de construcţie, dovada cofinanţării lucrărilor, în ordinea etapizată stabilită de legislaţia în vigoare, şi autoritatea finanţatoare. Programele sportive aprobate de către autoritatea deliberativă sunt denumite "programe sportive de utilitate publică";

p) **sezon competiţional** - complex de acţiuni sportive însumate în cadrul unui program sportiv, organizat de către o structură sportivă înfiinţată în condiţiile legislaţiei în vigoare la sporturi individuale sau jocuri sportive, însemnând: acţiuni pregătitoare, cantonamente de pregătire, competiţii sportive amicale şi oficiale, turnee de pregătire şi calificare, alte acţiuni specifice de pregătire, promovare şi închidere a unui program sportiv (festivitate/eveniment de premiere);

q) **acţiune de pregătire sportivă** - acţiune sportivă desfăşurată în ţară sau în străinătate, realizată în baza unui program stabilit, sub supravegherea uneia sau mai multor persoane calificate, având ca scop dezvoltarea psihomotrică a individului şi participarea la competiţii sportive;

r) **competiţie sportivă** - acţiune sportivă organizată de structuri sportive şi/sau de alte entităţi competente, în baza unui regulament, care are ca obiective ameliorarea rezultatelor sportive, realizarea de recorduri şi/sau obţinerea victoriei;

s) **competiţie sportivă internă** - competiţie sportivă la care, conform regulamentului de desfăşurare, pot participa numai sportivi din cadrul structurilor sportive din România;

- competiţie sportivă internă de nivel naţional - competiţie sportivă internă care are ca obiectiv stabilit prin regulamentul acesteia desemnarea unui câştigător la nivel naţional;

- competiţie sportivă internă de nivel zonal sau interjudeţean - competiţie sportivă internă care are ca obiectiv stabilit prin regulamentul acesteia desemnarea unui câştigător la nivel zonal ori interjudeţean sau promovarea în eşalonul valoric superior;

- competiţie sportivă internă de nivel judeţean - competiţie sportivă internă care are ca obiectiv stabilit prin regulamentul acesteia desemnarea unui câştigător la nivel judeţean sau promovarea în eşalonul valoric superior;

- competiţie sportivă internă de nivel comunal, orăşenesc sau municipal - competiţie sportivă internă care are ca obiectiv stabilit prin regulamentul acesteia desemnarea unui câştigător la nivel comunal, orăşenesc sau municipal;

ş) **competiţie sportivă internaţională** - competiţie sportivă la care, conform regulamentelor de desfăşurare, pot participa sportivi din cadrul unor organizaţii sportive din mai multe ţări;

t) **alte acţiuni sportive** - acţiuni care prezintă interes pentru activitatea sportivă, altele decât competiţiile sportive şi cele de pregătire sportivă, desfăşurate în ţară sau în străinătate, cum ar fi: congrese, conferinţe, simpozioane, seminare, colocvii ori alte reuniuni, întâlniri de lucru, schimburi de experienţă, gale, expoziţii, cursuri şi stagii de practică şi specializare sau perfecţionare şi altele asemenea, precum şi acţiuni de cercetare, documentare, informare, promovare, consultanţă şi altele asemenea;

ţ) **organizaţii sportive** - structuri sportive, persoane juridice de drept public ori privat, asociaţii sportive şcolare şi universitare fără personalitate juridică care, potrivit actului de înfiinţare sau statutului, pot organiza, participa şi/sau finanţa, după caz, acţiuni sportive;

u) **perioada precompetiţională** - perioada de pregătire a sezonului competiţional intern şi internaţional;

v) **perioada competiţională** - perioada în care Federaţia Română şi Federaţia Internaţională pe ramură de sport organizează competiţii.

# Cap. 1.SCOPUL ȘI OBIECTUL

Finanțarea are ca scop sprijinirea şi dezvoltarea **programelor sportive** de utilitate publică din municipiul Târgu Mureș.

**A. Programul ”Promovarea sportului de performanţă”**

(1) Scop: valorificarea aptitudinilor individuale într-un sistem organizat de selecţie, pregătire şi competiţie care să asigure autodepăşirea continuă, realizarea de recorduri naţionale şi internaţionale, precum şi obţinerea victoriei.

(2) Obiective:

a) evidenţierea contribuţiei semnificative şi constante a sportului de performanţă la reprezentarea şi sporirea prestigiului municipiului şi al României pe plan internaţional;

b) susţinerea disciplinelor şi a probelor sportive, în funcţie de tradiţia şi de gradul de dezvoltare al fiecăreia la nivel naţional şi internaţional;

c) susţinerea activităţii de performanţă la nivelul copiilor şi juniorilor;

d) perfecţionarea sistemelor de selecţie, pregătire şi competiţionale pentru fiecare ramură de sport;

e) susţinerea procesului de redresare a jocurilor sportive, în funcţie de valoarea, tradiţia şi gradul de dezvoltare a fiecăruia la nivel naţional şi internaţional;

f) susţinerea sporturilor de iarnă în vederea amplificării la nivel naţional şi internaţional.

**B. Programul ”Sportul pentru toţi”**

(1) Scop: menţinerea unei bune stări de sănătate şi consolidarea socializării cetăţenilor prin crearea unui cadru social şi organizatoric favorizant.

(2) Obiective:

a) încurajarea practicării activităţilor fizice şi sportive, în mod continuu, de cât mai mulţi cetăţeni;

b) atragerea şi stimularea tuturor categoriilor de cetăţeni, fără nici o discriminare, în mod liber şi voluntar, independent sau în cadru organizat, pentru practicarea activităţilor fizice şi sportive.

**C. Programul ”Sport școlar”**

(1) Scop: Promovarea sportului în școlile municipiului în vederea răspîndirii sportului în rândul elevilor.

(2) Obiective: Selecția și promovarea în sporturile de performanță.

# Cap. 2. CATEGORIILE DE SOLICITANȚI PENTRU CARE SE ACORDĂ FINANȚĂRI

(1) Finanţările se pot acorda numai persoanelor juridice fără scop patrimonial (structuri sportive, asociații, fundații, etc.) cu sediul şi activitatea principală în municipiul Târgu Mureş.

(2) O structură sportivă poate depune un singur proiect/program pe semestru pentru finanțarea nerambursabilă din bugetul local al municipiului Târgu Mureş a unui program din cele menționate la cap. I.

(3) Structurile sportive care administrează mai multe ramuri sportive, pot depune un singur proiect pe ramură de sport/program pe semestru.

(4) Pentru evitarea unei duble finanţări, Clubul Sportiv Municipal este exclus de la posibilitatea accesării fondurilor publice locale nerambursabile, destinate proiectelor sportive.

# Cap. 3. SUMA DISPONIBILĂ

Suma totală anuală disponibilă pentru sprijinul financiar al programelor sau acţiunilor sportive din municipiul Târgu Mureș, va fi aprobată de Consiliul Local Municipal Târgu Mureș prin bugetul local.

# Cap.4. VALOAREA SPRIJINULUI FINANCIAR

Sprijinul financiar se acordă, pentru completarea unui proiect, în urma evaluării de către o comisie de jurizare, în limita sumei aprobate în bugetul local.

# Cap.5. CRITERIILE ȘI CONDIȚIILE MINIMALE DE FINANȚARE

(1) **Criteriile şi condiţiile** minimale de finanţare a structurilor sportive de drept privat, pentru **Programul ”Promovarea sportului de performanţă”** sunt următoarele:

a) să fie o structură sportivă recunoscută în condiţiile legii;

b) să facă dovada afilierii la federaţia sportivă naţională de specialitate şi/sau la asociaţia pe ramură de sport judeţeană/a municipiului Bucureşti, după caz;

c) să facă dovada depunerii situaţiei financiare la data de 31 decembrie anul precedent la organul fiscal competent;

d) să nu aibă obligaţii de plată exigibile din anul anterior la instituţia publică căreia îi solicită atribuirea unui contract de finanţare;

e) să nu aibă obligaţii de plată exigibile privind impozitele şi taxele către stat, precum şi contribuţiile către asigurările sociale de stat;

f) să nu se afle în litigiu cu instituţia publică căreia îi solicită atribuirea unui contract de finanţare;

g) să nu furnizeze informaţii false în documentele care însoţesc cererea de finanţare;

h) să nu se afle în situaţia de nerespectare a dispoziţiilor statutare, a actelor constitutive, a regulamentelor proprii, precum şi a legii;

i) să participe cu o contribuţie financiară de minimum 10% din valoarea totală a proiectului;

j) să nu facă obiectul unei proceduri de dizolvare sau de lichidare ori să nu se afle deja în stare de dizolvare sau de lichidare în conformitate cu prevederile legale în vigoare;

k) să depună cererea de finanţare completă în termenul stabilit de autoritatea finanţatoare.

(2) **Criteriile şi condiţiile** minimale de finanţare a structurilor și organizațiilor sportive de drept privat, pentru **Programul** **”Sportul pentru toţi”** sunt următoarele:

a) să fie o persoană juridică fără scop lucrativ, recunoscută în condiţiile legii;

b) să fie specificat statut derularea (organizare sau participare) de acţiuni sportive;

c) să facă dovada depunerii situaţiei financiare la data de 31 decembrie anul precedent la organul fiscal competent;

d) să nu aibă obligaţii de plată exigibile din anul anterior la instituţia publică căreia îi solicită atribuirea unui contract de finanţare;

e) să nu aibă obligaţii de plată exigibile privind impozitele şi taxele către stat, precum şi contribuţiile către asigurările sociale de stat;

f) să nu se afle în litigiu cu instituţia publică căreia îi solicită atribuirea unui contract de finanţare;

g) să nu furnizeze informaţii false în documentele care însoţesc cererea de finanţare;

h) să nu se afle în situaţia de nerespectare a dispoziţiilor statutare, a actelor constitutive, a regulamentelor proprii, precum şi a legii;

i) să participe cu o contribuţie financiară de minimum 10% din valoarea totală a proiectului;

j) să nu facă obiectul unei proceduri de dizolvare sau de lichidare ori să nu se afle deja în stare de dizolvare sau de lichidare în conformitate cu prevederile legale în vigoare;

k) să depună cererea de finanţare completă în termenul stabilit de autoritatea finanţatoare.

(3) **Criteriile şi condiţiile** minimale de finanţare pentru **Programul ”Sportul școlar”** sunt următoarele:

a) să fie o asociaţie sportivă şcolară, club sportiv şcolar fără personalitate juridică sau o instituţie şcolară de profil (LPS, CSS)

b) să nu se afle în litigiu cu instituţia publică căreia îi solicită atribuirea unui contract de finanţare;

c) să nu furnizeze informaţii false în documentele care însoţesc cererea de finanţare;

d) să nu se afle în situaţia de nerespectare a dispoziţiilor statutare, a actelor constitutive, a regulamentelor proprii, precum şi a legii;

e) să participe cu o contribuţie financiară de minimum 10% din valoarea totală a proiectului;

f) să depună cererea de finanţare completă în termenul stabilit de autoritatea finanţatoare.

(4) **Cheltuieli eligibile** (conform Ordinului nr. 664/2018):

1. cheltuieli de transport;

2. cheltuieli de cazare;

3. cheltuieli de masă;

4. cheltuieli privind alimentaţia de efort;

5. cheltuieli privind plata arbitrilor, medicilor şi a altor persoane;

6. cheltuieli privind asigurarea persoanelor, materialelor, a echipamentului sportiv şi a altor bunuri;

7. cheltuieli pentru achiziţionarea de materiale, echipament sportiv, precum şi mijloace de transport pentru activităţi sportive;

8. cheltuieli medicale şi pentru controlul doping;

9. cheltuieli cu premiile, indemnizaţiile, veniturile contractuale (CAS) ale participanţilor la activitatea sportivă, primele şi indemnizaţiile sportive, alte drepturi;

10. alte categorii de cheltuieli (taxe de legitimare şi transfer, prestări servicii de impresariat şi reprezentare sportivă, altele).

11. Pentru organizarea, participarea, respectiv desfăşurarea acţiunilor sportive, beneficiarii pot efectua, după caz, cu încadrarea în prevederile bugetare aprobate şi alocate prin contractul de finanţare, cheltuieli şi pentru:

a) cheltuieli cu indemnizaţiile şi veniturile de natură contractuală stabilite prin contractul de activitate sportivă (CAS) încheiate între structura sportivă şi sportivi/membrii staffului tehnic (antrenori, preparatori fizici, medici, asistenţi medicali, statisticieni, kinetoterapeuţi, maseuri, cameramani, directori tehnici, alte persoane participante la procesul de pregătire şi participare la competiţii) care au dobândit statutul de PIF (persoană fizică independentă), în condiţiile legislaţiei în vigoare. Veniturile contractului (CAS) lunar pentru sportiv, tehnician, antrenor etc. se pot deconta din fondurile publice nerambursabile în valoare maximă brută a patru salarii minime pe economie de persoană/lună, cu condiția ca aceste contracte să fie înregistrate la Federația sportivă pe ramură de sport.

b) închiriere de locuinţe pentru cazare sportivi şi personal tehnic participant la acţiunile de pregătire şi participare la competiţii, la preţul pieţei libere. Pentru participarea la acţiuni de pregătire (cantonamente, turnee, alte acţiuni) sau acţiuni sportive din calendarul oficial pe ramură de sport se vor deconta doar cazări în locaţii cotate cu maximum 3 stele);

c) cheltuieli de transport ocazionate de prezentarea/sosirea şi plecarea, sportivilor, precum şi a membrilor staffului tehnic din localitatea/ţara de domiciliu la locaţia stabilită pentru pregătire şi retur, în conformitate cu prevederile contractului de activitate sportivă dintre părţi;

d) servicii de închiriere de baze sportive, săli de conferinţă, spaţii, aparatură birotică şi alte bunuri necesare organizării acţiunilor;

e) refacere după efort, recuperare şi igienă personală, cum ar fi saună, masaj şi altele asemenea;

f) asigurarea serviciilor medicale, a ordinii publice şi a respectării normelor de pază şi protecţie contra incendiilor, la locul de desfăşurare a acţiunilor sportive;

g) achiziţionarea de panouri şi materiale publicitare, materiale pentru pavoazare, rechizite şi alte materiale consumabile, aranjamente florale;

h) cheltuieli de închiriere domenii website, întreţinere şi promovare a acţiunilor sportive în mediul online;

i) taxe de înscriere şi/sau de participare la acţiunile sportive, taxe de organizare a acţiunilor, în condiţiile stabilite de organizatori, taxe de formare, legitimare şi transfer;

j) obţinerea vizelor de intrare în ţările în care au loc acţiunile;

k) cheltuieli medicale pentru vaccinuri şi medicamente specifice unor ţări sau localităţi, cheltuieli pentru asigurarea medicală a persoanelor;

l) activităţi culturale;

m) plata lectorilor şi a translatorilor;

n) taxe de parcare şi servicii de protocol la acţiunile sportive internaţionale;

o) comisioane şi taxe bancare pentru obţinerea valutei;

p) alte cheltuieli în limitele financiare stabilite prin Hotărârea Guvernului nr. 1.447/2007 privind aprobarea Normelor financiare pentru activitatea sportivă, cu modificările şi completările ulterioare;

r) cheltuieli administrative pentru funcţionarea structurii sportive (nu se includ proiecte pentru sportul școlar).

12. Pentru realizarea acţiunilor de cercetare, documentare, informare, promovare, consultanţă în domeniul sportului, pentru formarea şi perfecţionarea personalului de specialitate, precum şi a celorlalte acţiuni sportive, beneficiarii, în limita prevederilor bugetare aprobate, mai pot efectua:

a) cheltuieli pentru studii de cercetare şi documentare în domeniul educaţiei fizice şi sportului;

b) cheltuieli pentru procurarea de cărţi şi alte publicaţii cu profil sportiv;

c) cheltuieli pentru traducerea, tipărirea, multiplicarea şi altele asemenea a materialelor de specialitate din domeniu;

d) cheltuieli pentru realizarea materialelor audiovideo metodice şi de promovare a activităţii sportive;

e) cheltuieli pentru servicii de consultanţă în domeniul sportului;

f) achiziţii de licenţe pentru software de bază şi upgrade, servicii de programare şi de întreţinere pentru aplicaţii software în domeniul sportului;

g) cursuri de formare şi perfecţionare a specialiştilor.

(5) Cheltuielile se vor efectua în conformitate cu prevederile HG nr. 1447/2007 privind aprobarea Normelor financiare pentru activitatea sportivă, cu modificările și completările ulterioare.

(6) Nu se acordă finanţări nerambursabile pentru activităţi ce presupun dezvoltarea infrastructurii proprii a solicitantului, cu excepţia cazului în care aceasta reprezintă o componentă indispensabilă proiectului

# Cap.6. DEPUNEREA DOCUMENTAȚIEI DE FINANȚARE

(1) Documentaţia de solicitare a finanțării nerambursabile (ANEXA II pentru sport de performanţă, ANEXA III-pentru sportul pentru toţi, ANEXA IV-pentru sport școlar), trebuie să conţină, în ordine, următoarele:

a) Solicitare (se depune în două exemplare)

* Formularul de solicitare a finanţării (FFP-pentru sport de performanţă, FFT-pentru sportul pentru toţi, FFS-pentru sport școlar, după caz),
* bugetul de venituri şi cheltuieli al proiectului/acţiunii (FBP-pentru sport de performanţă, FBT-pentru sportul pentru toţi, FBS-pentru sport școlar, după caz) – inclusiv bugetul detaliat;
* declaraţia de imparţialitate (anexa 1P-pentru sport de performanţă, 1T-pentru sportul pentru toţi, 1S-pentru sport școlar, după caz)
* Raport de activitate
* Curriculum Vitae al coordonatorului de proiect

b) Anexe (se depune un singur exemplar)

* Documentele de înfiinţare (Act constitutiv, statut, hotărâre judecătorească definitivă).
* Certificatul de Identitate sportivă (numai pentru sportul de performanţă).
* Dovada afilierii la Federaţia Sportivă Naţională de specialitate (numai pentru sportul de performanţă).
* Dovada depunerii situaţiei financiare la data de 31 decembrie anul precedent la organul fiscal competent
* Certificat de atestare fiscală (Direcţia Generală a Finanţelor Publice Mureş)
* Certificat Fiscal (Municipiul Târgu Mureș)

(2) Solicitarea finanțării nerambursabile se înaintează numai în pachet închis, până la data anunţată de finanţator, la registratura Municipiului Târgu Mureș, la adresa:

***Municipiul Târgu Mureș***

*Târgu Mureș, P-ţa Victoriei nr.3, cod 540026*

*SERVICIUL Activităţi Culturale, Sportive de Tineret și Locativ*

***Solicitare de sprijin financiar-sport (performanță/pentru toți/școlar)***

*Numele şi adresa completă a solicitantului*

(3) Solicitantul este obligat să comunice în scris orice modificare a datelor, informaţiilor şi documentelor care au stat la baza aprobării proiectului, în termen de 30 de zile calendaristice de la producerea modificării, sub sancţiunea prevederilor art. 326 din Codul penal cu privire la falsul în declaraţii.

(4) Ghidul solicitanților, informații suplimentare și consultanță pentru depunerea proiectelor se poate obţine de la SERVICIUL Activităţi Culturale, Sportive de Tineret și Locativ din cadrul Municipiului Târgu Mureș sau de pe site-ul Municipiului Târgu Mureș [www.tirgumures.ro](http://www.tirgumures.ro).

(5) Termenele limită pentru depunerea proiectelor va fi precizat în anunțul de participare. Proiectele depuse după termenele stabilite, vor fi descalificate.

(6) În cazul în care bugetul pentru anul următor nu este încă adoptat la data jurizării proiectelor, contractele de finanţare vor fi încheiate după adoptarea acestuia. În baza prevederilor art. 4 litera „f” din Legea nr. 350/2005 privind principiul **neretroactivităţii,** autoritatea finanţatoare nu poate finanţa activităţi a căror executare a fost deja începută sau finalizată la data încheierii contractului de finanţare, cu excepția fondurilor financiare cheltuite de beneficiar pentru continuarea programului sportiv aflat în derulare, sumele cheltuite din fonduri proprii pentru derularea proiectului, înainte de încheierea contractului, putând fi incluse la contribuția proprie.

(7) Solicitanţii trebuie să păstreze o copie completă din Cererea de finanţare depusă.

(8) Documentele scrise pot fi transmise și prin una dintre următoarele forme:

a) la registratura;

b) scrisoare prin poştă;

c) electronică.

(9) În cazul în care documentele scrise se transmit în formă electronică, acestora le sunt aplicabile prevederile legale referitoare la semnătura electronică, astfel încât să îndeplinească condiţiile de probă şi de validitate ale unui act juridic.

(10) Orice comunicare, solicitare, informare, notificare şi altele asemenea trebuie să se transmită sub formă de document scris.

(11) Orice document scris trebuie înregistrat în momentul transmiterii şi al primirii.

# Cap.7. PROCEDURA DE EVALUARE

(1) **Este exclus** dintr-o procedură pentru atribuirea contractului de finanţare nerambursabilă, respectiv nu este eligibil solicitantul care se află în oricare dintre următoarele situaţii:

a) nu şi-a îndeplinit obligaţiile de plată exigibile a impozitelor şi taxelor către stat, precum şi a contribuţiei pentru asigurările sociale de stat;

b) furnizează informaţii false în documentele prezentate;

c) a comis o gravă greşeală în materie profesională sau nu şi-a îndeplinit obligaţiile asumate printr-un alt contract de finanţare nerambursabilă, în măsura în care autoritatea finanţatoare poate aduce ca dovadă mijloace probante în acest sens;

d) face obiectul unei proceduri de dizolvare sau de lichidare ori se află deja în stare de dizolvare sau de lichidare, în conformitate cu prevederile legale în vigoare.

e) nu a respectat un program de finanţare nerambursabilă în anii anteriori (nu a depus la timp documentele justificative, raportul final şi nu a restituit sumele nejustificate).

(2) Selecţia şi evaluarea solicitărilor se va face de către o Comisie de selecţie și evaluare.

(3) Comisia de selecţie și evaluare constituită în acest scop va fi formată din 7 membri și aprobată prin hotărârea Consiliului local al Municipiului Târgu Mureș.

(4) Şedinţele comisiei sunt conduse de un preşedinte, ales dintre membrii comisiei prin vot deschis.

(5) Preşedintele comisiei va asigura convocarea şi prezenţa membrilor comisiei.

(6) Fiecare membru al comisiei va semna o declaraţie de imparţialitate, potrivit modelului prevăzut în Anexa 1.

(7) Comisia hotărăște prin votul majorităţii membrilor.

(8)Selecţia se realizează în două etape:

a) **etapa eliminatorie,** fără punctaj, în care sunt verificate dosarele depuse de către solicitanți;

b) **etapa de evaluare**, pe bază de punctaj, care se realizează doar pentru acele proiecte care au promovat etapa eliminatorie.

(9) Etapa de selecţie, eliminatorie, fără punctaj, a proiectelor sportive:

a) Condiţii şi criterii de selecţie:

- proiectele trebuie să respecte prevederile de la pct. 5 din prezentul ghid;

- proiectele trebuie să conțină toate documentele prevăzute la pct.6, alin. (1) lit. ”a” și ”b”.

b) Etapa de selecţie fără punctaj a proiectelor sportive se realizează de membrii comisiei de selecție constituite la nivelul autorității finanțatoare;

c) După încheierea etapei de selecţie fără punctaj a proiectelor sportive, membrii comisiei de selecție au obligația de a întocmi un proces verbal cu rezultatele evaluării.

d) Centralizatoarele cu rezultatele evaluării, se vor publica pe site-ul [www.tirgumures.ro](http://www.tirgumures.ro) la data prevăzută în anunţul de participare.

(10)Proiectele care îndeplinesc condiţiile şi criteriile de selecţie fără punctaj vor fi evaluate din punct de vedere tehnic de Comisia de selecţie și evaluare:

a) Membrii comisiei de selecţie și evaluare acordă pe formularul de apreciere prevăzut în Anexa 1P, Anexa 1T sau Anexa 1S (după caz) un punctaj care se calculează prin însumarea calificativelor cuantificate.

b) Algoritmul de calcul aplicat:

* punctaj între 50-55 - 30 % din suma eligibilă
* punctaj între 56-60 - 40 % din suma eligibilă
* punctaj între 61-65 - 50 % din suma eligibilă
* punctaj între 66-70 - 60 % din suma eligibilă
* punctaj între 71-75 - - 70 % din suma eligibilă
* punctaj între 76-80 - 80 % din suma eligibilă
* punctaj între 81-85 - 90 % din suma eligibilă
* punctaj între 86-100 -100 % din suma eligibilă

c) Pentru a fi selectat în vederea finanțării, proiectul depus trebuie să obţină minimum 50 puncte, nerealizarea acestui punctaj descalificând proiectul.

d) Rezultatele concursului se afişează la data prevăzută în anunţul de participare, pe site-ul [www.tirgumures.ro](http://www.tirgumures.ro).

e) Rezultatele afișate/transmise pot fi contestate într-un termen de 3 zile de la afișarea acestora.

f) Contestaţia se depune în scris la registratura Municipiului Târgu Mureş, în termen de 3 zile lucrătoare de la afișarea rezultatelor.

g) Contestaţiile se soluţionează în termen de maximum 5 zile lucrătoare de la data expirării termenului pentru depunerea contestaţiilor, de către o Comisie de contestație, formată din 3 membri, aprobată de Consiliul local al Municipiului Târgu Mureș.

h) Rezultatele finale în urma rezolvării contestațiilor vor fi afișate pe pagina www.tirgumures.ro.

i) Comisia de selecție și evaluare va supune spre aprobare Consiliului Local propunerile de acordare a finanţării nerambursabile, conform punctajului obţinut de fiecare solicitant, după terminarea perioadei de contestație, și după afișarea rezultatelor finale, în limitele bugetului aprobat

# Cap.8. ALOCAREA SPRIJINULUI FINANCIAR (proceduri de plată)

(1) Finanţarea nerambursabilă se acordă în baza unui contract încheiat între Municipiul Târgu Mureş şi structura sportivă selecţionată (conform modelului prezentat în Anexa 4) pe baza criteriilor prevăzute în prezentul ghid, maximum 15 zile de la aprobarea sumelor de către Consiliul Local.

(2) Alocarea sumelor se poate face în tranşe aferente realizării programului sau proiectului, potrivit contractului, conform HG nr. 264/2003, la solicitarea în scris a beneficiarului. În cazul în care acordarea avansului se efectuează în mai multe tranşe, valoarea însumată a acestora nu poate depăşi 30% din valoarea totală a contractului, următoarea tranșă se poate acorda la cererea în scris a beneficiarului, după decontarea tranșei anterioare, restul sumei acordându-se după decontarea întregii sume a proiectului. În cazul în care structura sportivă nu prezintă documente justificative pentru întreaga sumă acordată ca avans, aceasta va returna suma nedecontată și nu va mai putea beneficia de sume în avans pentru viitoarele proiecte.

(3) Municipiul Târgu Mureș dispune efectuarea plăţii către structura sportivă prin virament în contul bancar al acesteia, după verificarea decontului final.

(4) Dacă în termen de 45 de zile calendaristice de la data comunicării rezultatului selecţiei o structură sportivă nu se prezintă pentru încheierea contractului de finanţare, se consideră că oferta Consiliului Local nu a fost acceptată, iar proiectele în cauză se elimină de la finanţare.

(5) Structurile sportive care au beneficiat de sprijin financiar în baza prezentului regulament, au obligaţia să întocmească şi să transmită Municipiului Târgu Mureș o raportare intermediară şi finală, potrivit modelului prezentat (FDP, FDT sau FDS, după caz).

(6) În cazul rezilierii contractului ca urmare a neîndeplinirii clauzelor contractuale, beneficiarul sprijinului financiar este obligat să returneze Municipiului Târgu Mureș sumele primite, cu dobânzi şi penalităţi de întârziere, conform legislaţiei privind colectarea creanţelor bugetare, fiind exclus de la finanțare pentru următoarele două sesiuni de proiecte.

(7) O structură sportivă poate solicita o singură dată modificarea prevederilor Contractului de finanțare prin act adițional, cu aprobarea ordonatorului principal de credite (mai puțin suma aprobată).

(8) În vederea monitorizării acţiunilor proiectului beneficiarul va transmite Municipiului Târgu Mureș, la compartimentul de specialitate, înainte cu 5 zile calendaristice de desfăşurare a activităților proiectului o invitaţie, în care va fi precizată data, ora şi locul de desfăşurare a evenimentului.

# Cap.9. DECONTAREA CHELTUIELILOR

**I. Referitor la documentele pentru decontarea cheltuielilor efectuate pentru proiectele sportive, se vor avea în vedere următoarele aspecte:**

a) Beneficiarii vor depune documentele în raportul financiar în ordinea prezentării lor în solicitarea de finanțare și vor include un OPIS al documentelor depuse.

b) Documentele vor conține elementele de identificare a proiectului, numele beneficiarului, denumire proiect, nr. contract de finanțare.

c) Toate documentele justificative se vor depune in copii lizibile, semnate si stampilate de reprezentantul legal cu mentiunea “conform cu originalul”.

d) Pentru a fi aprobate, documentele prezentate trebuie să fie în concordanță cu obiectul contractului și cu programul de implementare. De asemenea, trebuie respectat proiectul de buget pe categoriile de cheltuieli aferente contractelor și activitatea proiectului, iar acestea vor îndeplini următoarele condiții:

- Să fie emise pe numele beneficiarului finanțării

- Să fie emise în perioada de desfășurare a proiectului

- Să fie completate cu detalierea produselor sau serviciilor achiziționate pentru activitatea proiectului.

e) Facturile vor fi însoțite de dovada plății prin următoarele modalități:

- chitanță sau bon fiscal și registru de casă în cazul achitării cu numerar, cu încadrarea în limitele maxime privind plățile în numerar

- ordin de plată, însoțit de extrasul de cont

- ordin de plată electronic, însoțit de extrasul de cont

Toate documentele justificative externe (emise de către un prestator din afara României către beneficiarul finanțării) se vor prezenta la decont însoțite de traducerea acestora în limba română de un traducător autorizat, respectiv se va afișa valoarea lor la cursul valutar BNR la data plății pentru deconturile sumelor în valută. Traducerea nu trebuie legalizată!

Dacă un document contabil se referă la mai multe linii bugetare, acesta va fi prezentat în copie la secţiunea fiecărei linii bugetare la care se referă.

**II. Cerințe obligatorii pentru documentele solicitate:**

a) Factura de cheltuieli cu masa, reprezentând contravaloarea mesei servite și tabel centralizator cu persoanele care au beneficiat de masă, calitatea în cadrul proiectului, zilele în care s-a servit masa, valoarea totală, conform modelului prezentat în Anexa 2 .

b) Factura de cazare va fi însoțită de diagrama de cazare conform modelului prezentat în Anexa 3 nr. de stele/margarete ale unității de cazare fiind în conformitate cu prevederile legale.

c) Factura pentru transportul cu autovehicule destinate transportului de persoane, ruta și nr de persoane transportate, și dacă există contract, se va depune o copie a contractului . Se pot deconta bilete sau tichete de transport. Cheltuielile cu transportul trebuie însoțite de tabel cuprinzând persoanele, calitatea lor în cadrul proiectului, nr. legitimației, ruta și valoarea totală.

d) Pentru transportul cu autoturismul propriu se anexează contract de închiriere/comodat a autovehiculului sau copie după talonul autovehiculului, dacă este proprietatea clubului/ asociației, delegație semnată de președintele/reprezentantul legal al asociației și vizată la destinație, foaie de parcurs, factura și chitanța fiscală cu registru de casă sau bonuri de carburant din perioada deplasării, cu precizarea codului fiscal al beneficiarului și registru de casă, și se decontează în limita a 7.5 l carburant la 100 km.

e) Pentru decontarea cheltuielilor privind închirierea de spații se vor prezenta: contractul de închiriere, factura fiscală și chitanța/registru de casă sau factura și ordinul de plată/extras de cont.

f) Pentru decontarea materialelor și echipamentului sportiv corespunzătoare competiției se vor prezenta: contract/comandă încheiat/ă conform dispozițiilor legale în vigoare, factură fiscală, ordinul de plată și extras de cont sau factură, chitanța și registru de casă, nota de recepție/bonul de consum și tabel cu semnătura sportivilor care au primit echipamentul.

g) Pentru decontarea cheltuielilor privind prestările de servicii efectuate în cadrul activității sportive se vor prezenta contractele/comenzile încheiate conform dispozițiilor legale în vigoare, factura fiscală, chitanța și registrul de casă sau factura fiscală, ordinul de plată și extrasul de cont.

h) Pentru decontarea cheltuielilor de promovare, publicitate se vor prezenta contractul/comanda, factura fiscală, chitanța/registru sau OP/extras.

i) Pentru decontarea costurilor medaliilor, diplomelor, cupelor se va prezenta copia procesului - verbal al clasamentului, contractele/comenzi încheiate conform dispozițiilor legale în vigoare, factura fiscală, chitanța și registru de casă sau factura fiscala, ordinul de plată și extrasul de cont.

j) Pentru decontarea premiilor și indemnizațiilor se va prezenta statul de plata cu dispozițiile de plată și registru de casă în cazul plăților în numerar și ordine de plată și extrase de cont în cazul viramentelor, precum și viramentele privind Bugetul de stat.

k) Pentru decontarea altor cheltuieli se vor prezenta documente justificative, după caz, în conformitate cu Normele financiare pentru activitatățile sportive.

l) Alimentația de efort se acordă numai în alimente pe bază de factură.

**Atenţie!**

* Contribuţia proprie trebuie să se refere strict la acţiunile şi evenimentele proiectului, aşa cum au fost descrise în contractul de finanţare şi actele adiţionale și trebuie să reprezinte procentul stabilit în cererea de finanțare – doar cheltuieli eligibile aferente obiectivului proiectului de finanțare.
* Documentele justificative pentru cheltuielile efectuate (decontul) se depun în termen de 30 zile calendaristice de la terminarea activității, în caz contrar decontul va fi respins și aplicanții nu vor mai putea beneficia de sumele aprobate.

**III.** Justificarea cheltuielilor se va face prin completarea Formularului Raportări intermediare și finale (FDP, FDT sau FDS, după caz), însoțit de tabelul pentru decontarea cheltuielilor prezentat mai jos.

|  |  |  |  |  |  |  |
| --- | --- | --- | --- | --- | --- | --- |
| NR.  Crt. | Denumirea cheltuielii | Valoarea totală | Contrib. Proprie | Fonduri publice | Emitent | Tip, nr/dată document |
| 1 |  |  |  |  |  |  |
| 2 |  |  |  |  |  |  |

Anexa 1

DECLARAȚIE

de imparțialitate și confidențialitate

Subsemnatul\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, domiciliat în mun.\_\_\_\_\_\_\_\_\_\_\_\_\_\_\_\_\_\_\_, str. \_\_\_\_\_\_\_\_\_\_\_\_\_\_\_\_\_\_\_nr.\_\_\_\_\_bl.\_\_\_\_\_, ap.\_\_\_\_, et.\_\_\_\_, sc.\_\_\_\_, nr.\_\_\_\_,sectorul/județul\_\_\_\_\_\_\_\_, cod poștal\_\_\_\_\_\_\_\_ posesor al actului de identitate\_\_\_\_ seria\_\_\_\_nr\_\_\_\_\_\_\_\_\_ CNP\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Comisia de selecţie a proiectelor de tineret calitatea de evaluator a proiectelor de tineret,

declar pe proprie răspundere, sub sancţiunea falsului în declaraţii următoarele:

a) nu deţin părţi sociale, părţi de interes, acţiuni din capitalul subscris al unuia dintre solicitanţii de finanţare nerambursabilă;

b) nu fac parte din consiliul de administraţie/organul de conducere a unuia dintre solicitanţii de finanţare nerambursabilă;

c) nu am calitatea de soţ/soţie, rudă sau afin, până la gradul al patrulea inclusiv, cu persoane care fac parte din consiliul de administraţie/organul de conducere a unuia dintre solicitanţii de finanţare nerambursabilă;

d) nu am niciun interes de natură să afecteze imparţialitatea pe parcursul procesului de selecţie a proiectelor de tineret.

Confirm că, în situaţia în care aş descoperi, în cursul acţiunii de selecţie şi evaluare, că un astfel de interes există, voi declara imediat acest lucru şi mă voi retrage din comisie.

Totodată, mă angajez că voi păstra confidenţialitatea asupra conţinutului proiectelor de tineret, precum şi asupra altor informaţii prezentate de către solicitanţii de finanţare nerambursabilă a căror dezvăluire ar putea aduce atingere dreptului acestora de a-şi proteja proprietatea intelectuală sau secretele comerciale, precum şi asupra lucrărilor comisiei de selecţie.

Înţeleg că în cazul în care voi divulga aceste informaţii sunt pasibil de încălcarea prevederilor legislaţiei civile şi penale.

**Data:\_\_\_\_\_\_\_\_\_\_\_\_\_\_\_\_\_\_\_ Semnătura\_\_\_\_\_\_\_\_\_\_\_\_\_\_\_\_\_**

Anexa 2

Structura sportivă \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PONTAJ DE MASĂ1**

**Proiectul:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Perioada:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Locul de desfășurare:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Unitatea prestatoare de servicii2:\_\_\_\_\_\_\_\_\_\_\_\_\_\_\_\_\_\_\_\_\_\_\_**

|  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **Nr.**  **Crt.** | **Nume Prenume** | **ZIUA …** | | | **ZIUA …** | | | **ZIUA …** | | | **ZIUA …** | | | **ZIUA …** | | | **Calitatea** | **Semnătura** |
| MD | P | C | MD | P | C | MD | P | C | MD | P | C | MD | P | C |
| **1** |  |  |  |  |  |  |  |  |  |  |  |  |  |  |  |  |  |  |
| **2** |  |  |  |  |  |  |  |  |  |  |  |  |  |  |  |  |  |  |
| **3** |  |  |  |  |  |  |  |  |  |  |  |  |  |  |  |  |  |  |
| **4** |  |  |  |  |  |  |  |  |  |  |  |  |  |  |  |  |  |  |
| **5** |  |  |  |  |  |  |  |  |  |  |  |  |  |  |  |  |  |  |
| **6** |  |  |  |  |  |  |  |  |  |  |  |  |  |  |  |  |  |  |
| **7** |  |  |  |  |  |  |  |  |  |  |  |  |  |  |  |  |  |  |
| **8** |  |  |  |  |  |  |  |  |  |  |  |  |  |  |  |  |  |  |

NOTĂ: MD- mic dejun; P- prânz; C- Cina

Semnătura responsabilului de proiect a structurii sportive

şi ştampila

Unitatea prestatoare de servicii

Semnătură şi ştampila

Anexa 3

Structura sportivă \_\_\_\_\_\_\_\_\_\_\_\_\_\_\_\_\_\_\_\_\_\_

**PONTAJ DE MASĂ1**

**Proiectul:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Perioada:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Locul de desfășurare:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Unitatea prestatoare de servicii2:\_\_\_\_\_\_\_\_\_\_\_\_\_\_\_\_\_\_\_\_\_\_\_**

|  |  |  |  |  |  |  |
| --- | --- | --- | --- | --- | --- | --- |
| **Nr. Crt.** | **Nr. camerei** | **Numele şi prenumele participantului** | **Calitatea** | **Tarif/ zi** | **Nr. Zile** | **Valoare serviciu** |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |

Semnătura responsabilului de proiect a

structurii sportive

şi ştampila

Unitatea prestatoare de servicii

Semnătură şi ştampila